Convocades les bases del XI Concurs de Cartes d'Amor a Carcaixent
08 de Gener de 2016

Carcaixent

L’Ajuntament de Carcaixent, a través de la Regidoria de Joventut, ha convocat una nova edició del Concurs de Cartes d’Amor a Carcaixent, certamen que compta cada vegada amb més acollida entre les i els joves. L’objecte del concurs és premiar els textos en format carta escrits en valencià sobre temàtica al voltant de l’amor per joves entre 16 i 35 anys.  Igual que en les passades edicions, s’han establert dos categories “menors de 26 anys” i “majors de 26 anys” i hi haurà tres premis per categoria de 150€, 100€ i un sopar valorat en 50€ per a dos persones, per al primer, segon i tercer premi, respectivament.

Natxo Escandell, regidor de Joventut, ha volgut destacar la importància i arrelament que té aquest concurs en Carcaixent ja que la passada edició es presentaren al voltant de 100 cartes. A més, ha destacat que és una bona manera de fomentar la lectura i l’escriptura en valencià entre els joves, “estos premis són un bon pretext per treballar l’escriptura i desenvolupar la creativitat fora de l’àmbit acadèmic, ja que sovint este pot limitar-la i els joves tenen moltes coses a dir”, assegura. Per altra banda, Natxo Escandell ha assenyalat la voluntat de la Regidoria de Joventut de convertir este certamen en una activitat d’oci, “volem obrir este concurs a noves formes d’entendre la lectura, per això, a banda del tradicional acte de lliurament de premis, volem fer una exposició amb els textos perquè el poble de Carcaixent puga conéixer el treball dels seus joves”, ha afegit.

Els treballs es lliuraran al Centre d’Informació Juvenil de Carcaixent i el termini finalitzarà el proper 8 de febrer. Les cartes s’hauran de presentar per triplicat acompanyades d’un sobre tancat en el qual solament s’ha d’especificar a l'exterior en quina de les dos categories es participa. Les cartes no hauran d’anar signades i dins del sobre s’inclouran les dades de l’autor (nom i cognoms, adreça, telèfon, correu electrònic, municipi, codi postal i una fotocòpia del DNI).   Podeu consultar les bases completes  a la web municipal.